P6_TA(2007)0085

Cambodja

Europa-Parlamentets beslutning af 15. marts 2007 om Cambodja

Europa-Parlamentet,

- der henviser til sine tidligere beslutninger af 13. januar 2005 [1], 10. marts 2005 [2] og 19. januar 2006 [3] om Cambodja og sin beslutning af 1. december 2005 om menneskerettighedssituationen i Cambodja, Laos og Vietnam [4],

- der henviser til samarbejdsaftalen mellem Det Europæiske Fællesskab og Kongeriget Cambodja, der blev godkendt den 4. oktober 1999 [5],

- der henviser til De Forenede Nationers erklæring om menneskerettighedsforkæmpere, der blev vedtaget den 9. december 1998,

- der henviser til Den Europæiske Unions retningslinjer vedrørende menneskerettighedsforkæmpere, der vedtoges af Rådet den 14. juni 2004,

- der henviser til den internationale konvention om økonomiske, sociale og kulturelle rettigheder og den internationale konvention om borgerlige og politiske rettigheder, begge vedtaget den 16. december 1966, som Cambodja er kontraherende part i,

- der henviser til aftalen af 6. juni 2003 mellem De Forenede Nationer og Kongeriget Cambodjas regering vedrørende retsforfølgelsen efter cambodjansk ret af forbrydelser, der blev begået i Demokratisk Kampuchea,

- der henviser til forretningsordenens artikel 115, stk. 5,

A. der henviser til, at, Hy Vuthy, formand for den frie fagforening i Kongeriget Cambodja (FTUWKC) blev dræbt ved skud den 24. februar 2007 ved tekstilfabrikken Suntex, da han sluttede sit natskifte på Suntex-fabrikken i Phnom Penh's Dangkao-distrikt,

B. der henviser til, at Chea Vichea, FTUWKC's formand, blev dræbt ved skud den 22. januar 2004, og Ros Sovannarith, FTUWKC's formand ved Trinunggal Komara-værket, blev myrdet den 7. maj 2004, mens andre fagforeningsledere i Cambodja er blevet udsat for voldsom chikane, intimideringer og fysiske overfald inden for de seneste år,

C. der henviser til, at mordet på Chea Vichea endnu ikke er blevet opklaret, og til, at Born Sammang og Sok Sam Oeun den 28. januar 2004 blev anholdt for mordet på Chea Vichea og efterfølgende idømt 20 års fængsel trods manglende troværdige beviser mod dem,

D. der henviser til, at Cambodja har undertegnet den internationale konvention om økonomiske, sociale og kulturelle rettigheder og den internationale konvention om borgerlige og politiske rettigheder, der giver alle ret til at danne fagforeninger og være medlem af en fagforening efter eget ønske, og anerkender alle fagforeningers ret til at virke frit,

E. der henviser til, at det i FN's erklæring om menneskerettighedsforkæmpere endvidere er fastsat, at alle har ret til individuelt eller i fællesskab med andre at fremme og søge at beskytte og gennemføre menneskerettighederne (Artikel 1),

F. der er dybt foruroliget over, at de ovennævnte tilfælde viser, at der stadig ikke er nogen garanti for domstolenes uafhængighed og objektivitet eller deres evne til at føre sag mod lederne af Khmer Rouge ved særdomstolen uden politisk indblanding,

G. der henviser til, at retssagen ved den særlige afdeling under de cambodjanske domstole (ECCC) endnu ikke er blevet indledt på grund af forskellige uoverensstemmelser mellem de cambodjanske og de internationale retsembedsmænd omkring udformningen af ECCC's interne regler,

H. der er foruroliget over retsstatus i Cambodja for montagnard-flygtninge fra Vietnam,

1. fordømmer mordet på Hy Vuthy og alle andre voldshandlinger mod fagforeningsledere; henstiller til de cambodjanske myndigheder hurtigst muligt at indlede en uafhængig og effektiv undersøgelse af mordene på Hu Vuthy, Chea Vichea, Ros Savannarith og Yim Ry, offentliggøre resultaterne og stille de ansvarlige for en domstol; opfordrer myndighederne til at indlede nye retssager mod Born Sammang og Sok Sam Oeun i overensstemmelse med de internationale normer;

2. fastholder, at den cambodjanske regering skal gøre en ende på det eksisterende klima af straffrihed og retsforfølge personer, der krænker menneskerettighederne og de borgerlige frihedsrettigheder;

3. minder den cambodjanske regering om, at den skal leve op til sine forpligtelser, hvad angår de demokratiske principper og grundlæggende menneskerettigheder, der er væsentlige elementer i samarbejdsaftalen med Det Europæiske Fællesskab, jf. denne aftales artikel 1;

4. opfordrer de cambodjanske myndigheder til at påbegynde politiske og institutionelle reformer for at opbygge en demokratisk stat, der er styret af retsstatsprincippet og hviler på respekten for de grundlæggende frihedsrettigheder, og i alle forhold sikre respekten for menneskerettighederne og de grundlæggende frihedsrettigheder i overensstemmelse med de internationale menneskerettighedsnormer og de internationale konventioner, Cambodja har ratificeret;

5. henstiller til den cambodjanske regering, at den hurtigst muligt lader Khmer Rouge-domstolen komme i gang i overensstemmelse med internationale normer for domstolenes uafhængighed og retfærdig sagsbehandling og rettergang som aftalt med FN i juni 2003;

6. støtter bestræbelserne i ECCC's forretningsordensudvalg på at overvinde uoverensstemmelserne på en række punkter for at fremme retsforfølgelsen og retssagerne;

7. opfordrer Rådet og Kommissionen til at tage problematikken omkring menneskerettighederne og retsstaten i Cambodja op under kontakterne til den cambodjanske regering;

8. pålægger sin formand at sende denne beslutning til Rådet, Kommissionen, Kongeriget Cambodjas regering og nationalforsamling, FN's generalsekretær, FN's højkommissær for menneskerettigheder, FN's generalsekretærs særlige repræsentant for menneskerettigheder i Cambodja og ASEAN-medlemsstaternes regeringer.

[1] EUT C 247 E af 6.10.2005, s. 161.

[2] EUT C 320 E af 15.12.2005, s. 280.

[3] EUT C 287 E af 24.11.2006, s. 334.

[4] EUT C 285 E af 22.11.2006, s. 129.

[5] EUT L 269 af 19.10.1999, s. 18.

--------------------------------------------------